**ՀիմնավորոՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2022 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՎԵՐԱԲԱՇԽՈՒՄ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ԴԵԿՏԵՄԲԵՐԻ 23-Ի N 2121-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ՈՒ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՆԱԽԱԳԾԻ ԸՆԴՈՒՆՄԱՆ**

 **Իրավական ակտի նպատակը**

Սույն նախագծի ընդունման նպատակն է ապահովել ՀՀ 2022 թվականի պետական բյուջեի «Ճանապարհային ցանցի բարելավում» ծրագրի 11001 «Միջպետական և հանրապետական նշանակության ավտոճանապարհների պահպանման և անվտանգ երթևեկության ծառայություններ» միջոցառման «Պարբերական պահպանում (միջին նորոգում)» ենթահոդվածի կատարումը։

 **Կարգավորման հարաբերությունների ներկա վիճակը և առկա խնդիրները**

ՀՀ 2022 թվականի պետական բյուջեի «Ճանապարհային ցանցի բարելավում» ծրագրի 11001 «Միջպետական և հանրապետական նշանակության ավտոճանապարհների պահպանման և անվտանգ երթևեկության ծառայություններ» միջոցառման «Պարբերական պահպանում (միջին նորոգում)» ենթահոդվածի շրջանակներում, ի թիվս այլնի իրականացվում են՝

Մ4, Երևան-Սևան-Իջևան-Հայաստանի Հանրապետության սահման միջպետական նշանակության ավտոճանապարհի կմ74+226- կմ 80+702 հատվածի (ՏԿԵՆ-ՀԲՄԱՇՁԲ-2022/18Շ-2 ծածկագրով պայմանագիր),

 Մ 10, Սևան- Մարտունի - Գետափ – /Մ-2/ միջպետական նշանակության ավտոճանապարհի կմ0+000-կմ1+000 (աջ և ձախ գոտիներ) հատվածի (ՏԿԵՆ-ՀԲՄԱՇՁԲ-2022/27Շ ծածկագրով պայմանագիր) և

 Հ-43 /Մ 2/, Գնդևազ-Ջերմուկ-Հայաստանի Հանրապետության սահման հանրապետական նշանակության ավտոճանապարհի կմ 0+000-կմ 23+754 հատվածի (ՏԿԵՆ-ՀԲՄԱՇՁԲ-2022/35Շ ծածկագրով պայմանագիր) միջին նորոգման աշխատանքներ։

Նշված աշխատանքների կատարման ընթացքում ծագել են կողմերից անկախ պատճառներ, որոնց հետևանքով պայմանագրերում փոփոխություններ կատարելու անհրաժեշտություն է առաջացել, մասնավորապես՝

 1․ ՀՀ տարածքային կառավարման և ենթակառուցվածքների նախարարության և «Ծովագյուղ ՃՇՇ» ՍՊԸ միջև 07․09․2022թ․ կնքվել է կապալային աշխատանքների կատարման թիվ ՏԿԵՆ-ՀԲՄԱՇՁԲ-2022/18-2 պայմանագիրը, որի շրջանակներում ընկերությունն իրականացնում է Մ 4, Երևան- Սևան- Իջևան- Հայաստանի Հանրապետության սահման միջպետական նշանակության ավտոճանապարհի կմ 74+226-կմ 80+702 հատվածի միջին նորոգման աշխատանքներ։

 Աշխատանքների կատարման ժամկետ է սահմանվել պայմանագիրն ուժի մեջ մտնելուց հետո 60 օր ( վերջնաժամկետ՝ 06․11․2022թ․)։

Աշխատանքները մեկնարկել են, իրականացվել են ծածկի ֆրեզավորման, հարթեցնող շերտի տեղադրման և ա/բ վերին շերտի տեղադրման աշխատանքներ։ Աշխատանքներն ավարտելու համար անհրաժեշտ է իրականացնել երթևեկելի մասի կրկնակի մակերեսային (մակերևութայն) մշակում բիտումով։ Սակայն աշխատանքների կատարման ընթացքում՝ 19․09․2022թ․ շինարարը դիմել է պատվիրատուին հայտնելով, որ տվյալ տարածաշրջանում աշնանային ցածր եղանակային պայմաններով պայմանավորված հնարավոր չէ իրականացնել երթևեկելի մասի կրկնակի մակերեսային (մակերևութայն) մշակում բիտումով՝ ապահովելով ՀՀ ՇՆ IV-11․05․02-99 շինարարական նորմի 14․78-14․85-րդ կետերի պահանջները, ուստի խնդրել է տվյալ աշխատանքները տեղափոխել 2023 թ․ ամառային ժամանակաատված, որի ընթացքում հնարավոր կլինի իրականացնել տվյալ աշխատանքները՝ ապահովելով շինարարական նորմերի պահանջները (գրությունը կցվում է)։

Հիմք ընդունելով վերոգրյալը՝ շինարարական նորմերի պահպանումն, նորոգման աշխատանքների որակն ապահովելու նպատակով նախագծով առաջարկվում է թույլատրել ՀՀ տարածքային կառավարման և ենթակառուցվածքների նախարարությանը փոփոխություն կատարել պայմանագրում՝ պայմանագրով նախատեսված աշխատանքների չկատարված մասի համար կատարման ժամկետ սահմանելով 2023 թվականի հուլիսի 1-ից սկսած 48 օր։

Միաժամանակ նշված պայմանագրի շրջանակներում 2023 թ․ իրականացվելիք աշխատանքների արժեքը կազմում է մոտ 84,7949,5 մլն ՀՀ դրամ, որը տարեվերջին կվերադարձվի պետական բյուջե։

Տեղափոխված աշխատանքները կիրականացվեն ՀՀ պետական բյուջեի 2023թ․ հատկացումերի հաշվին։

2․ ՀՀ տարածքային կառավարման և ենթակառուցվածքների նախարարության և «Շինպլուս» ՍՊԸ միջև 04․10․2022թ․ կնքվել է կապալային աշխատանքների կատարման թիվ ՏԿԵՆ-ՀԲՄԱՇՁԲ-2022/27Շ պայմանագիրը, որի 1-ին չափաբաժնով ընկերությունն իրականացնում է Մ 10, Սևան-Մարտունի-Գեփափ-/Մ-2/) միջպետական նշանակության ավտոճանապարհի կմ0+000-կմ1+000 (աջ և ձախ գոտիներ) հատվածի միջին նորոգման աշխատանքներ։

Աշխատանքների կատարման ժամկետ է սահմանվել պայմանագրի ուժի մեջ մտնելուց հետո 60 օր ( վերջնաժամկետ՝ 03․12․2022թ․)։

Աշխատանքների իրականացման ընթացքում Նախարարության է դիմել ՀՀ Գեղարքունիքի մարզի Սևան համայնքի ղեկավարը՝ խնդրելով Պայմանագրի ծավալների մեջ ներառել նորոգվող ճանապարհի սկզբնամասում գտնվող Վլ․ Կարապետյանի անվան հրապարակը, որը Սևանի համար ունի կարևորագույն նշանակություն, ինչպես նաև Սևան-Ծաղկունք-Զովաբեր /Հ-29/, Սևան (Տ-4-10)-Վարսեր ճանապարհները միացնող հանգույց է (գրությունը կցվում է)։

Համայնքի առաջարկը ընդունվել է, հաշվարկվել է աշխատանքների միջին նորոգման արժեքը, որը կազմում է մոտ 17,116.8 հազ․ դրամ՝ մինչև 16 % ավելի պայմանագրի 1-ին չափաբաժնով նախատեսված աշխատանքների ընդհանուր արժեքից։

Հիմք ընդունելով վերոգրյալը՝ նախագծով առաջարկվում է թույլատրել ՀՀ տարածքային կառավարման և ենթակառուցվածքների նախարարությանը փոփոխություն կատարել պայմանագրում՝ պայմանագրի 1-ին չափաբաժնով նախատեսված աշխատանքների ծավալը ավելացնել պայմանագրի ընդհանուր գնի մինչև 16 տոկոսի չափով՝ չկիրառելով Հայաստանի Հանրապետության կառավարության 2017 թվականի մայիսի 4-ի N 526-Ն որոշմամբ հաստատված կարգի 56-րդ կետի 2-րդ ենթակետի պահանջները։

3․ Հայաստանի Հանրապետության տարածքային կառավարման և ենթակառուցվածքների նախարարության և «Արհովշին» սահմանափակ պատասխանատվությամբ ընկերության հետ 2021 թվականի հոկտեմբերի 13-ին կնքվել է կապալային աշխատանքների կատարման պետական գնման N ՏԿԵՆ-ՀԲՄԱՇՁԲ-2021/35Շ պայմանագիրը, որի շրջանակներում ընկերությունն իրականացնում է Հ-43 Մ-2/, Գնդևազ-Ջերմուկ-Հայաստանի Հանրապետության սահման հանրապետական նշանակության ավտոճանապարհի կմ 0+000-կմ 23+754 հատվածի միջին նորոգման աշխատանքներ։

 Աշխատանքների կատարման ժամկետ է՝ 2022թվականի մայիսի 15-ից 130 օր (վերջնաժամկետ՝ 22․09․2022թ․)։

15․09․2022 թ․ նախարությանն է դիմել կապալառու՝ «Արհովշին» ՍՊԸ հայտնելով, որ 2022թ․ դեպտեմբեկ 13-ից 14-ը Ադրբեջանի սանձազերծած ռազմական գործողությունների հետևանքով, աշխատաքողների անվտանգությունն ապահովելու անհրաժեշտությամբ պայմանավորված աշխատանքները ժամանակավորապես հնարավոր է չէ իրականացնել և ավարտել պայմանագրով սահմանված ժամկետում։ Բացի այդ՝ կապալառուն նշել է, որ նորոգվող -ճանապարհի որոշ հատվածում մեկ այլ պետական գնման պայմանագրի շրջանակներում պետք է իրականացվեն ջրահեռացման, փլուզված հատվածի , նստվածքների վերականգնման աշխատանքներ, որոնք դեռ չեն մեկնարկել ֆինանսական միջոցներ նախատեսելու մասին համաձայնագիրը կնքված չլինելու հիմքով։ Հիմք ընդունելով նշված հանգամանքները՝ կապալառուն խնդրել է հավելյալ ժամկետ տրամադրել աշխատանքներն ավարտելու համար։

Հաշվի առնելով նշված՝ կապալառուից անկախ հանգամանքները, նախագծով առաջակվում է թույլատրել նախարարությանը պայմանագրում կատարել փոփոխություն՝ պայմանագրի 3.1.2-րդ կետի պահանջներին համապատասխան աշխատանքների կատարման համար 2022 թվականի ընթացքում սահմանելով նոր ժամկետ՝ 30 օր, աշխատանքների սկիզբը և ավարտը հստակ սահմանելով կողմերի միջև կնքվող համաձայնագրով՝ չկիրառելով պայմանագրի 6.2-րդ կետի պահանջները.

 Բացի այդ՝ ՀՀ 2022 թվականի պետական բյուջեի «Ճանապարհային ցանցի բարելավում» ծրագրի 11001 «Միջպետական և հանրապետական նշանակության ավտոճանապարհների պահպանման և անվտանգ երթևեկության ծառայություններ» միջոցառման «Պարբերական պահպանում (միջին նորոգում)» ենթահոդվածի կատարման գնման գործընթացի շրջանակներում առաջացել է **781,270․9** հազ․ դրամի չափով տնտեսում (գնման գործընթացի ծածկագրերը կցվում են)։ Նախագծով առաջարկվում է տնտեսումներն ուղղել նույն ենթահոդվածի շրջանակներում «Գնումների մասին» օրենքի 15-րդ հոդվածի 6-րդ մասով հայտարարված գնման գործընթացների շրջանակներում իրականացվող այլ ճանապարհահատվածների միջին նորոգման աշխատանքների պայմանագրերի ֆինանսավորմանը (գնման ծածկագրերը կցվում են)։

**Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

Նախագիծը 2022 թվականի պետական բյուջեում լրացուցիչ ֆինանսական միջոցների անհրաժեշտություն և պետական բյուջեի եկամուտներում և ծախսերում փոփոխություններ չի առաջացնում:

**Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.**

Սույն նախագծի ընդունումը կնպաստի ՀՀ կառավարության 2021-2026թթ. ծրագրի3-րդ բաժնի 3․2 կետով նախատեսված ճանապարհաշինության զարգացման ոլորտում ՀՀ կառավարության հետևյալ ռազմավարական խնդիրների իրագործմանը՝ այն է հանրապետական նշանակության ավտոմոբիլային ճանապարհային ցանցի նորոգում, հիմնանորոգում և որակի շարունակական բարձրացում, ինչի շնորհիվ  տարեկան կունենանք շուրջ 500 կմ  վերանորոգված ճանապարհ։

 **Իրավական ակտի կիրարկման դեպքում ակնկալվող արդյունքը.**

Սույն որոշման ընդունման արդյունքում կնորոգվեն միջպետական, հանրապետական նշանակության ավտոմոբիլային ճանապարհի որոշ հատվածներ՝ ապահովելով ավտոմոբիլային ճանապարհների երկարակեցությունը։